b"\n_START_ARTICLE_\nATR (flyprodusent)\n_START_SECTION_\nHistorie\n_START_PARAGRAPH_\nATR 42 var det f\xc3\xb8rste flyet som ble utviklet av ATR etter selskapets etablering 4. november 1981. Prototypen av ATR 42 foretok sin f\xc3\xb8rste flytur 16. august 1984, og i l\xc3\xb8pet av desember 1985 var flymaskinen sertifisert og klar for masseproduksjon. ATR 72, som var en videreutvikling av ATR 42, ble avduket p\xc3\xa5 flystevnet i Paris 1985 og levert til flyselskaper fra og med 1986._NEWLINE_Rundt 2000 havnet selskapet i en \xc3\xb8konomisk krise som f\xc3\xb8lge av hard konkurranse fra andre regionale kortdistansefly, men det klarte etter hvert \xc3\xa5 overvinne krisen._NEWLINE_Ved utgangen av september 2008 hadde ATR mottatt i alt 959 bestillinger, hvorav 419 p\xc3\xa5 ATR 42 og 540 p\xc3\xa5 ATR 72. P\xc3\xa5 dav\xc3\xa6rende tidspunkt hadde flyprodusenten levert 795 fly (403 av typen ATR 42 og 392 av typen ATR 72). turbopropflyene til ATR har blitt levert 165 flyselskaper over hele verden, deriblant Azul Linhas A\xc3\xa9reas, Air Dolomiti, Czech Airlines, Air New Zealand, FedEx Express, Binter Canarias, TRIP Linhas A\xc3\xa9reas, Alitalia og TAROM._NEWLINE_Under messen World Air Transport Forum i oktober 2007 ble det gjort kjent at ATR og motorprodusentene Pratt & Whitney og Rolls-Royce diskuterte muligheter for en ny serie med turbopropfly. Serien vil best\xc3\xa5 av to flytyper med en kapasitet p\xc3\xa5 cirka 80\xe2\x88\x9290 passasjerseter. If\xc3\xb8lge ATR er en offisiell lansering forventet tidligst 2015, slik at en vil ha mulighet for \xc3\xa5 dra nytte av den nye teknologien som allerede finnes i st\xc3\xb8rre og moderne passasjerfly, slik som Boeing 787, Airbus A350 og A380. Det er forventet at disse teknologiene vil v\xc3\xa6re godt nok utpr\xc3\xb8vd og etablert innen utgangen av 2015 for bruk i den nye planlagte turbopropserien._NEWLINE_I 2010 ble 80 nye flymaskiner bestilt fra ATR, mens i 2011 var det nesten dobbelt s\xc3\xa5 mange med 157 nye fly. I mai 2012 ble fly nummer 1000, en ATR 72-600, levert til det spanske flyselskapet Air Nostrum.\n_START_SECTION_\nProduksjon\n_START_PARAGRAPH_\nFlykropper og haleseksjoner blir bygget ved Alenia Aeronauticas produksjonsanlegg i Pomigliano d'Arco, n\xc3\xa6r Napoli i Italia. Flyvinger settes sammen av Airbus France ved Sogerma i Bordeaux i det vestlige Frankrike. Sluttmontering, testing, sertifisering og leveringer skjer ved ATRs hovedkvarter i Toulouse i Frankrike.\n_START_SECTION_\nATR 42\n_START_PARAGRAPH_\nATR 42 er et tomotors turbopropfly med plass til opp til 52 passasjerer. Flyet finnes ogs\xc3\xa5 i frakt- og milit\xc3\xa6rutgaver. De enkelte undervariantene 42-300, 42-320, 42-500 og 42-600 skiller seg f\xc3\xb8rst og fremst fra hverandre ved \xc3\xa5 ha ulik ytelse, rekkevidde og nyttelast.\n_START_SECTION_\nATR 72\n_START_PARAGRAPH_\nATR 72 er en forlenget utgave av ATR 42 med en maksimal kapasitet p\xc3\xa5 78 passasjerer. Flyet produseres ogs\xc3\xa5 i en frakt- og milit\xc3\xa6rversjon. Ogs\xc3\xa5 her har undervariantene 72-200, 72-500 og 72-600 ulike ytelsesdata med de samme ytre m\xc3\xa5lene."